Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2022/C 458/13)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis eAmbrosia.

KOONDDOKUMENT

„PRIEGO DE CÓRDOBA“

ELi nr: PDO-ES-0053-AM01 — 1.12.2020

KPN (X) KGT ( )

1. Nimetus

„Priego de Córdoba“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

Ekstra-väärisoliiviõli, mis on saadud sortidesse „Picudo“, „Hojiblanca“ ja „Picual“ kuuluvatest oliividest.

Tootel on järgmised omadused:

peroksiidarv kuni 15; K270 kuni 0,15.

niiskus ja lisandid alla 0,1 %.

Kaitstud ekstra-väärisoliiviõli liigid on järgmised.

„Picudo“: sort „Picudo“ moodustab üle 50 % õli valmistamiseks kasutatud oliividest; happesus ei tohi ületada 0,5 %; lõhn ja maitse on puuviljased, aromaatsed, meeldivad ja esmasel maitsmisel magusad.

„Hojiblanco“: sort „Hojiblanca“ moodustab üle 50 % õli valmistamiseks kasutatud oliividest; happesus ei tohi ületada 0,5 %; lõhn ja maitse on puuviljased, värsked, meeldivad ja esmasel maitsmisel magusad.

„Picual“: sort „Picual“ moodustab üle 50 % õli valmistamiseks kasutatud oliividest; lõhn ja maitse on puuviljalised ja aromaatsed, õrnalt kuni keskmiselt mõrud.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Oliivid peavad olema kasvatatud ja õli ekstraheeritud punktis 4 kirjeldatud piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Kaitstud päritolunimetus „Priego de Córdoba“ peab olema kaitstud ekstra-väärisoliiviõli märgistusel nähtaval kohal. Enne märgiste turul kasutamist peab reguleeriv asutus need heaks kiitma.

Igale kaitstud ekstra-väärisoliiviõli pakendile tuleb pressimis- või pakendamisettevõttes panna reguleeriva asutuse poolt välja antud garantiipitser, märgis või nummerdatud sertifitseerimismärgis vastavalt reguleeriva asutuse kehtestatud eeskirjadele. Need märgised peavad olema kinnitatud nii, et neid ei saa eemaldada ega uuesti mujale kinnitada.

4. Geograafilise piirkonna täpne määratlus

Tootmispiirkond on Hispaanias tuntud kui „comarca natural“ (looduslik piirkond), mis asub Córdoba provintsi kaguosas, Subbética mägede looduspargis. Piirkond hõlmab Almedinilla, Carcabuey, Fuente Tójari ja Priego de Córdoba omavalitsusüksusi.

5. Seos geograafilise piirkonnaga

Piirkond on ebatasane ja mägine ning seda läbib mitu mäeahelikku, mille kõrgemad tipud on kuni 1 000 meetrit merepinnast. Selle geoloogiline päritolu on mitmekesine – mergel, dolomiit, savi ja liiv ning kruusane lubjakivi ja kips. Oliivisalud istutatakse muldadele, mis ulatuvad liivakast liivsavist savini ning on suure kaltsiumkarbonaadi sisaldusega ja keskmise orgaanilise aine, fosfori, kaaliumi, magneesiumi, raua ja boori sisaldusega. Piirkonnas valitseb kontinentaalne kliima ning temperatuur varieerub märkimisväärselt, sõltuvalt maapinna kõrgusest ja asendist.

Sademete hulk ulatub 400 liitrist aastas piirkonna idaosas 700 liitrini suurematel kõrgustel (Priego, Carcabuey ja Almedinilla). Sobivate kasvatus-, viljelus-, väetamis- ja lõikamistavade ning kahjuri- ja haigustõrjemeetodite kasutamisega luuakse oliivipuude arenguks hea keskkond. Tänu sellele saadakse veatuid oliive õli jaoks, mille iseloomulikud omadused on tihedalt seotud kohaliku keskkonnaga.

6. Viide tootespetsifikaadi avaldamisele

https://juntadeandalucia.es/export/drupaljda/Pliego_Priego_Cordoba_modificado.pdf

või liikudes piirkondliku põllumajandus-, kalandus- ja säästva arengu ministeeriumi kodulehel (https://juntadeandalucia.es/organismos/agriculturaganaderiapescaydesarrollosostenible.html) järgmiselt:

Áreas de actividad [tegevusvaldkonnad] > Industrias y Cadena Agroalimentaria [põllumajanduslik toidutööstus ja tootmisahel] > Calidad [kvaliteet] > Denominaciones de Calidad [kvaliteedikavad] > Aceite de Oliva Virgen Extra [ekstra-väärisoliiviõli]

(1) ELT L 179, 19.6.2014, lk 17.